1. ปัจจัยความเสี่ยง

1.1 ความเสี่ยงกรณีมีผู้บริหารหลักเพียงรายเดียว

นายเย็บ ซู ชวน ถือได้ว่าเป็นผู้บริหารหลักที่มีความสำคัญต่อบริษัทฯมาก เนื่องจากมีประสบการณ์กว่า
28 ปีในอุตสาหกรรมรถยนต์ และมีความสัมพันธ์ทางธุรกิจที่ดีกับลูกค้าและผู้ประกอบการรายอื่น
ตลอดระยะเวลาที่ผ่านมา นายเย็บ ซู ชวนไม่เพียงแต่เป็นผู้บริหารสูงสุดของบริษัทฯเท่านั้น
แต่ยังเป็นผู้อำนวยการฝ่ายการตลาดซึ่งรับผิดชอบในการหาธุรกิจและลูกค้าส่วนใหญ่ให้กับบริษัทฯอีกด้วย
ซึ่งถ้าหากขาดนายเย็บ ซู ชวน แล้วบริษัทฯอาจจะประสบปัญหาทางด้านการตลาดในการหาลูกค้าได้
อย่างไรก็ดี กลุ่มนายเย็บ ซู ชวน เป็นผู้ถือหุ้นที่ใหญ่ที่สุดของบริษัทฯซึ่งถือหุ้นอยู่ประมาณร้อยละ 40
ดังนั้นจึงมีแรงจูงใจมากเพียงพอที่จะช่วยให้บริษัทฯสามารถเจริญเติบโตได้อย่างต่อเนื่อง
ด้วยเหตุนี้ความเสี่ยงที่นายเย็บ ซู ชวน จะออกจากบริษัทฯจึงมีน้อย ยิ่งไปกว่านี้นายเย็บ ซู
ชวนยังมีความพยายามที่จะสร้างทีมงานบริหารมืออาชีพที่มีความสามารถเพื่อคอยช่วยเหลือในการดำเนินธุรกิจของบริษัทฯต่อไปในอนาคต

1.2 ความเสี่ยงจากความไม่แน่นอนของรายได้จากอุปกรณ์จับยึดเพื่อประกอบรถยนต์ (Car
Assembly Jig)

บริษัทฯมีรายได้จากอุปกรณ์จับยึดประมาณ 234.42 ล้านบาท คิดเป็นร้อยละ13
ของรายได้ทั้งหมดในปี 2545 และประมาณ 158.99 ล้านบาท คิดเป็นร้อยละ 4.05
ของรายได้ทั้งหมดในปี 2546
รายได้จากอุปกรณ์จับยึดจะมีลักษณะการแกว่งตัวค่อนข้างสูงเนื่องจากการขายอุปกรณ์จับยึดเป็นการขายแบบครั้งต่อครั้ง
และไม่มีสัญญาระยะยาวกับลูกค้า เนื่องจากลูกค้าอุปกรณ์จับยึดคือ
บริษัทผู้ผลิตรถยนต์ที่จะสั่งซื้ออุปกรณ์จับยึดเมื่อมีการเปลี่ยนรูปแบบของรถยนต์ (Model)
ซึ่งโดยปกติแล้วจะเปลี่ยนทุก ๆ 3-5 ปี
ดังนั้นจึงเป็นการยากที่จะประมาณการยอดขายของอุปกรณ์จับยึด
ยิ่งไปกว่านั้นทางบริษัทฯใช้วิธีประมูลราคาเพื่อให้ได้งานส่วนใหญ่ซึ่งต้องแข่งขันกับผู้ผลิตอุปกรณ์จับยึดรายอื่นอันส่งผลให้การขายอุปกรณ์จับยึดยากยิ่งขึ้น
อย่างไรก็ตามเนื่องจากบริษัทฯเป็นบริษัทผลิตอุปกรณ์จับยึดที่ใหญ่ที่สุดในเอเซียตะวันออกเฉียงใต้และมีความสัมพันธ์ที่ดีกับผู้ผลิตรถยนต์รายใหญ่เกือบทุกรายทั่วโลกอีกทั้งเป็นที่รู้จักกันดีในกลุ่มผู้ผลิตรถยนต์ถึงชื่อเสียงและคุณภาพของอุปกรณ์จับยึดของบริษัทฯ
ดังนั้นบริษัทฯจึงมีโอกาสที่จะได้รับเลือกจากผู้ผลิตรถยนต์มากขึ้น
เช่นในปีที่ผ่านมานี้บริษัทฯได้รับจ้างผลิตอุปกรณ์จับยึดชุดใหญ่ให้กับ เมอร์ซิเดส เบนซ์, ฟอร์ด,
วอลโว่ และ แลนด์โรเวอร์ เป็นต้น

1.3 ความเสี่ยงจากการแข่งขันในอุตสาหกรรมผลิตชิ้นส่วนรถยนต์

บริษัทผลิตชิ้นส่วนประกอบรถยนต์เพื่อส่งให้ผู้ผลิตรถยนต์ (OEM Autoparts) คิดเป็นรายได้ร้อยละ
30.77 ของรายได้รวมในปี 2545 และร้อยละ 48.49 ของรายได้รวม ในปี 2546
ในอุตสาหกรรมการผลิตชิ้นส่วนรถยนต์นี้จะมีคู่แข่งจำนวนมากราย
มีทั้งผู้ผลิตชิ้นส่วนภายในประเทศและผู้ผลิตชิ้นส่วนจากต่างประเทศที่เข้ามาตั้งฐานการผลิตในประเทศไทย
อย่างไรก็ตามบริษัทฯค่อนข้างมั่นใจในการรักษาระดับยอดขาย
เนื่องจากบริษัทผู้ผลิตรถยนต์จะสั่งซื้อชิ้นส่วนแบบใดแบบหนึ่งจากผู้ผลิตชิ้นส่วนรถยนต์เพียงรายเดียวเท่านั้นและจะสั่งซื้อไปเรื่อย
ๆ ตามสัญญาระยะยาวที่ทำไว้เป็นเวลาหลายปี
เนื่องจากเกิดความคุ้นเคยและมั่นใจในคุณภาพและการส่งของที่ตรงต่อเวลาของผู้ผลิต
จึงไม่ค่อยมีการเปลี่ยนผู้ผลิตชิ้นส่วน
สำหรับการที่คู่แข่งจากต่างประเทศจะมาตั้งถิ่นฐานผลิตในประเทศไทยต้องใช้เงินลงทุนสูงและต้องใช้เวลานาน
จึงเป็นการยากที่มีคู่แข่งที่สามารถแข่งขันทางด้านต้นทุนกับบริษัทฯได้
อีกทั้งบริษัทมีความเชื่อมั่นในความสัมพันธ์ที่ดีกับบริษัทผู้ผลิตรถยนต์รายใหญ่
ซึ่งทำให้บริษัทฯมีความได้เปรียบบริษัทคู่แข่ง สำหรับการผลิตชิ้นส่วนรถยนต์ภายในประเทศ

1.4 ความเสี่ยงจากการควบคุมคุณภาพไม่ได้ตามบรรทัดฐานที่ลูกค้ากำหนด

เนื่องจากคุณภาพสินค้าเป็นหนึ่งในปัจจัยที่สำคัญที่สุดที่ผู้ประกอบการในอุตสาหกรรมรถยนต์คำนึงถึง
ความผิดพลาดของชิ้นส่วนเพียงหนึ่งชิ้นอาจส่งผลกระทบให้เกิดความเสียหายในวงกว้างทั้งในรูปของตัวเงินและชื่อเสียงของผู้ผลิตรถยนต์
ดังนั้นอัตราส่วนชิ้นงานที่เสีย (Defect rate)
จึงได้ถูกกำหนดขึ้นเพื่อเป็นบรรทัดฐานในการประเมินคุณภาพของผู้ผลิตชิ้นส่วนรถยนต์
ความเสี่ยงจากการถูกลดปริมาณงานให้น้อยลงหรือถูกยกเลิกสัญญาอาจเกิดขึ้นหากผู้ประกอบการไม่สามารถควบคุมคุณภาพให้เป็นไปตามบรรทัดฐานที่กำหนดไว้ได้
บริษัทฯอาจมีความเสี่ยงจากการสูญเสียลูกค้าซึ่งอาจส่งผลไปถึงการหยุดการผลิตภายในโรงงาน
แต่อย่างไรก็ตาม
ในอดีตที่ผ่านมาทางบริษัทฯไม่เคยประสบปัญหาจากการถูกลดปริมาณงานหรือการถูกยกเลิกสัญญาเนื่องจากการควบคุมคุณภาพที่ไม่เป็นไปตามที่กำหนด
นอกจากนี้ มาตรฐาน QS9000 และ ISO9002 ที่บริษัทฯได้รับในปี 2542 และมาตรฐาน
ISO14001 ที่ได้รับในปี 2545
ยังช่วยเพิ่มความมั่นใจให้กับลูกค้าของบริษัทฯและช่วยสนับสนุนให้บริษัทมีศักยภาพในการแข่งขันทั้งในและต่างประเทศเพิ่มมากขึ้นอีกด้วย

1.5 ความเสี่ยงจากอัตราแลกเปลี่ยนเงินตราต่างประเทศ

บริษัทฯมีเงินกู้ยืมระยะยาวสกุลเงินตราต่างประเทศจากสถาบันการเงินจำนวน 0.6
ล้านเหรียญสหรัฐฯ ณ 31 ธันวาคม 2546
ซึ่งไม่มีการทำสัญญาป้องกันความเสี่ยงจากอัตราแลกเปลี่ยน
ดังนั้นบริษัทฯอาจมีความเสี่ยงทางการเงินจากการอ่อนตัวของค่าเงินบาทเมื่อเทียบกับเงินสหรัฐฯ
ทำให้บริษัทฯ มีต้นทุนชำระคืนเงินกู้ที่สูงขึ้น ภาระการชำระหนี้ต่างประเทศของบริษัทฯอยู่ที่ประมาณ
137,800 เหรียญสหรัฐฯต่อไตรมาส เงินกู้ยืมนี้มีอัตราดอกเบี้ย SIBOR บวกร้อยละ 2.25 ต่อปี
อย่างไรก็ตามบริษัทฯ สามารถชำระคืนเงินกู้จากบัญชี Foreign Currency Deposit (FCD)
ซึ่งเป็นบัญชีเงินฝากเงินตราต่างประเทศเนื่องจากมีการรับชำระค่าสินค้าจากลูกหนี้ต่างประเทศในเงินตราสกุลต่างประเทศเช่นเดียวกัน

1.6 ความเสี่ยงจากการเปลี่ยนแปลงในนโยบายจากภาครัฐ

ในธุรกิจชิ้นส่วนรถยนต์และอุปกรณ์จับยึดรถยนต์
บริษัทฯอาจจะได้รับผลกระทบจากการเปลี่ยนแปลงของภาษีศุลกากรและการกีดกันทางการค้า เช่น
การเปลี่ยนแปลงภาษีนำเข้าเหล็กจะส่งผลกระทบต้นทุนของบริษัทโดยตรง (ราคาเหล็ก)
และการเปลี่ยนแปลงภาษีนำเข้าของชิ้นส่วนรถยนต์จะกระทบความสามารถของบริษัทในการแข่งขันกับผู้ผลิตจากต่างประเทศ
เช่น
การลดภาษีนำเข้าชิ้นส่วนอาจทำให้คู่แข่งต่างประเทศสามารถแข่งขันกับบริษัททางด้านราคาและต้นทุนได้มากขึ้น
ทั้งนี้ในปัจจุบันรัฐบาลได้มีการตกลงกับประเทศใน ASEAN
เกี่ยวกับการเปิดเสรีของอุตสาหกรรมรถยนต์ภายใต้สนธิสัญญาการเปิดเสรีทางการค้า AFTA
ภายใต้ข้อตกลงสิทธิพิเศษทางภาษีปกติ (CEPT) ซึ่งการเปิดเสรีภายใต้ระบบ AFTA
จะทำให้ภาษีศุลกากรสำหรับชิ้นส่วนรถยนต์ที่ผลิตภายใน ASEAN เหลือ 0-5%
และคาดว่าจะทำให้ประเทศคู่ค้าภายใน ASEAN ใช้ประโยชน์ทางภาษีนี้เพื่อเพิ่มการค้าระหว่างกัน
ซึ่งคาดว่าจะทำให้ผู้ประกอบการในประเทศภายใน ASEAN
มีศักยภาพในการแข่งขันกับผู้ประกอบการนอก ASEAN มากขึ้น
เพราะฉะนั้นทางบริษัทฯเองน่าจะได้ประโยชน์จากระบบ AFTA นี้
อีกทั้งรัฐบาลไทยก็มีนโยบายสนับสนุนอุตสาหกรรมรถยนต์ในประเทศเพื่อให้ไทยเป็นศูนย์กลางการผลิตรถยนต์ในเอเซีย
ซึ่งน่าจะส่งผลดีกับบริษัทฯ ในฐานะที่เป็นผู้ผลิตชิ้นส่วนในประเทศ